Diari Oficial de la Generalitat Valenciana


Sumari del DOGV 4685, del 05-02-2004 (2004/994)

ORDRE de 30 de desembre de 2003, de la Conselleria d'Economia, Hisenda i Ocupació, per la qual es convoca i regula la concessió de les ajudes i subvencions públiques destinades al foment de l'ocupació de persones amb discapacitat per a l'exercici 2004.
------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4685

Data del DOGV
:   05-02-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/994


Data del document
:   30-12-2003

Organisme emissor
:   Conselleria d'Economia, Hisenda i Ocupació

Tipus de document
:   Ordre

Correcció d'errades

Anàlisi jurídica

 Descriptors 

:   * inserció professional
    * professió independent
    * ajuda pública
    * manteniment de l'ocupació
    * suport econòmic
    * ajuda a l'ocupació
    * empresa privada
    * societat sense fins de lucre
    * discapacitat
    * ocupador
    * creació d'ocupació

ORDRE de 30 de desembre de 2003, de la Conselleria d'Economia, Hisenda i Ocupació, per la qual es convoca i regula la concessió de les ajudes i subvencions públiques destinades al foment de l'ocupació de persones amb discapacitat per a l'exercici 2004. [2004/994]
  
A fi de donar resposta a les particularitats i a les especials dificultats d'inserció laboral de les persones amb discapacitat, i d'acord amb les directrius europees per a l'ocupació que estableixen com a objectius impulsar i afavorir la inserció d'aquestes persones tot trencant les barreres que en dificulten la incorporació al mercat treball, la Generalitat Valenciana posa en marxa una sèrie de polítiques actives d'ocupació que van des d'accions de millora de l'ocupabilitat a mesures directes de foment de l'ocupació, part de les quals apareixen regulades en la aquesta ordre, atés que les subvencions derivades del programa d'itineraris d'inserció per a persones discapacitades seran regulades i convocades per a 2004 en el corresponent pla integral d'ocupació.
  
En primer lloc, aquesta ordre regula les ajudes als centres especials d'Ocupació, (CEE), que són entitats públiques o privades, que poden tenir ànim de lucre o no i amb l'objectiu principal de realitzar un treball productiu. La seua finalitat és assegurar una ocupació remunerada a les persones que, per la naturalesa de les seues minusvalideses, no poden exercir una activitat en condicions habituals, ja siga de manera temporal o definitiva. Per això, les seues plantilles estan constituïdes, almenys, per un 70% de persones amb discapacitat. Es consoliden les mesures de suport a la creació, ampliació i manteniment dels centres especials d'Ocupació, d'acord amb l'Ordre de 16 d'octubre de 1998, del Ministeri de Treball i Afers Socials, que estableix les bases reguladores per a la concessió d'ajudes i subvencions públiques destinades al foment de la seua integració laboral a centres especials d'Ocupació i treball autònom.
  
Així mateix, els centres especials d'Ocupació han de ser un mitjà d'integració de les persones discapacitades en les empreses ordinàries. Per tal de complir aquesta finalitat, la Generalitat Valenciana presenta per primera vegada en l'any 2004 unes noves ajudes que fomenten el pas de personal treballador de l'ocupació protegida a les empreses ordinàries mitjançant un programa denominat CEE+I, regulat en el capítol III del títol II d'aquesta convocatòria. Aquestos CEE+I han de complir els requisits establits en els centres especials d'Ocupació, però, addicionalment, estableixen en els seus estatuts que la seua missió principal és la integració del personal treballador discapacitat en les empreses, per a la qual cosa estableixen itineraris d'inserció i amb les empreses instruments de col·laboració que permeten aquest transvasament.
  
En segon lloc, s'hi regula la contractació indefinida, contractació temporal del discapacitat com a fórmula d'integració en el mercat ordinari i que arreplega diversos incentius amb l'objectiu d'incidir en l'empresari perquè contracte persones minusvàlides, d'acord amb el que estableix el Reial Decret d'11 de maig de 1983, que regula l'ocupació selectiva i les mesures de foment de l'ocupació de treballadors i treballadores minusvàlids. També s'hi preveu, com a ajuda especifica de la Comunitat Valenciana, la contractació temporal de les persones discapacitades amb contractes de, almenys, 12 mesos realitzats per empreses ordinàries.
  
En tercer lloc, la Generalitat Valenciana crea un nou programa: l'ajuda destinada a les empreses solidàries com a reconeixement de l'esforç que realitzen i que complint els requisits del percentatge legal mínim de discapacitats al seu si, amplien la seua plantilla contractant persones amb discapacitat.
  
I en quart i últim lloc, a fi de promoure la cultura empresarial o de caràcter emprenedor, s'hi regula un programa d'ajudes a les persones discapacitades que es constitueixen com a autònomes, adreçat especialment a aquell segment de població que està prou preparat per a assumir el risc de crear la seua pròpia empresa, tot respectant les bases establides per l'Ordre de 16 d'octubre de 1998, anteriorment citada.
  
Aquesta convocatòria pretén, mitjançant el Servici Valencià d'Ocupació i Formació (SERVEF), dur a terme el compliment dels compromisos del Pacte Valencià pel Creixement i l'Ocupació 2001-2006 (PAVACE).
  
En virtut d'això, en ús de les atribucions conferides per la Llei 5/1983, de 30 de desembre, de Govern Valencià, i el Decret 112/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,
  
Ordene
  
Títol I
  
Capítol I
  
Disposicions generals
  
Article 1. Objecte i àmbit
  
1. L'objecte de la present Ordre és establir un programa d'ajudes destinades a promoure i facilitar la integració laboral de persones amb discapacitat en l'àmbit de la Comunitat Valenciana, d'acord amb les consignacions pressupostàries que s'assignen a aquest fi en la Llei de Pressupostos.
  
2. El règim d'ajudes serà d'aplicació tal com es determina en els articles següents.
  
Article 2. Accions susceptibles de suport
  
1. Les ajudes previstes en la present Ordre aniran destinades a:
  
a) Finançar parcialment projectes que generen ocupacions, preferentment estables, per a treballadors i treballadores discapacitats. Aquestos projectes seran de tres tipus:
  
a.1 Projectes de creació de centres especials d'Ocupació, presentats per aquells promotors que pretenguen la creació d'un centre Especial d'Ocupació que complisca els requisits establits en el Reial Decret 2.273/1985, de 4 de desembre, pel qual s'aprova el Reglament dels Centres Especials d'Ocupació (BOE de 9 de desembre de 1985), definits en l'article 42 de la Llei 13/1982, de 7 d'abril, d'Integració Social del Minusvàlid, i d'acord amb l'Ordre de 10 d'abril de 1986, de la Conselleria de Treball i Seguretat Social, per la qual es crea el Registre de Centres Especials d'Ocupació de Minusvàlids de la Comunitat Valenciana (DOGV de 14 de maig de 1986).
  
a.2) Projectes de creació de centres especials d'Ocupació per a la inserció (CEE+I), que són CEE la finalitat dels quals és la inserció laboral en empreses ordinàries després d'un procés previ d'acompanyament dels treballadors i les treballadores discapacitats, transcorregut el qual passen a dependre laboralment de l'empresa ordinària.
  
a.3) Projectes d'ampliació de plantilla, presentats per centres especials d'Ocupació ja en funcionament.
  
b) Manteniment de llocs de treball de persones discapacitades en centres especials d'Ocupació.
  
c) Contractació temporal de persones amb alguna discapacitat en el mercat ordinari de treball.
  
d) Contractació indefinida de treballadors amb discapacitat en el mercat ordinari de treball.
  
e) Projectes empresarials de treballadors i treballadores discapacitats desocupats que pretenguen constituir-se com treballadors autònoms. S'entendrà com a treballador autònom o per compte propi aquell que realitza de forma habitual, personal i directa, una activitat econòmica amb caràcter lucratiu sense subjecció per això a contracte de treball i encara que utilitze el servici remunerat d'unes altres persones. No tindran aquesta consideració els socis de societats mercantils de capital.
  
f) Creació de llocs de treball per a persones amb discapacitat en empreses solidàries amb la discapacitat. Es tracta d'aquelles empreses que superen el percentatge legal mínim de treballadors i treballadores amb discapacitat en la seua plantilla.
  
2. Les ajudes previstes en la present Ordre tenen la naturalesa jurídica de subvencions públiques, i la quantia es regula per a cada tipus d'acció en els articles corresponents d'aquesta ordre. La concessió estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici 2004.
  
Article 3. Beneficiaris de les ajudes
  
Podran ser beneficiaris de les ajudes previstes en la present Ordre:
  
a) Per a les ajudes a què es refereixen les lletres a) i b) de l'article 2.1, les persones titulars dels centres especials d'Ocupació l'activitat dels quals es realitze a la Comunitat Valenciana.
  
b) Per a les ajudes a què es refereix l'apartat a.2), els centres especials d'Ocupació hauran de tenir en els seus estatuts socials la referència explícita sobre el seu caràcter d'Empresa d'Inserció (CEE+I). Excepcionalment, podrà substituir-se el citat requisit pel compromís d'adequació dels Estatuts en un termini màxim d'un any des de la data de publicació d'aquesta ordre.
  
c) Per a les ajudes a què es refereix la lletra c) de l'article 2.1, les empreses privades, siga quina siga la seua forma jurídica, i les entitats privades sense ànim de lucre, amb àmbit d'actuació a la Comunitat Valenciana, que concerten els contractes temporals subvencionables per a l'execució exclusiva a centres de treball radicats en aquesta Comunitat.
  
d) Per a les ajudes a què es refereix la lletra d) de l'article 2.1, els ocupadors i les ocupadores, siga quina siga la seua forma jurídica, que tinguen centres de treball a la Comunitat Valenciana i contracten persones minusvàlides desocupades per a prestar servici en aquest àmbit.
  
e) Per a les ajudes a què es refereix la lletra e) de l'article 2.1, les persones discapacitades que, estant en situació de desocupació, desitgen establir-se com treballadores autònomes o per compte propi.
  
f) Per a les ajudes a què es refereix la lletra f) de l'article 2.1, les empreses privades, siga quina siga la seua forma jurídica, i entitats privades sense ànim de lucre, en aquestos dos casos sotmeses al mercat ordinari de treball, amb àmbit d'actuació a la Comunitat Valenciana i contracten persones minusvàlides desocupades per a prestar servici en aquest àmbit.
  
Article 4. Requisits generals dels beneficiaris
  
Els beneficiaris de les ajudes hauran de complir els següents requisits:
  
- Trobar-se al corrent en el compliment de les seues obligacions tributàries i de la Seguretat Social.
  
- No haver sigut exclosos de l'accés als beneficis derivats de l'aplicació dels programes d'ocupació per la comissió d'infraccions molt greus, de conformitat amb el que preveu l'article 46.2 del Text Refós de la Llei sobre Infraccions i Sancions en l'Ordre Social, aprovat per Reial Decret Legislatiu 5/2000, de 4 d'agost.
  
- No serà exigible al personal treballador discapacitat desocupat que es constituïsca com a treballador autònom.
  
Article 5. Obligacions generals dels beneficiaris
  
A més de les obligacions que per als beneficiaris de cada tipus d'acció s'estableixen en els corresponents articles d'aquesta ordre, es declaren amb caràcter general les següents:
  
1. Realitzar l'activitat o adoptar el comportament que fonamenta la concessió de la subvenció.
  
2. Acreditar la realització de l'activitat o l'adopció del comportament, així com el compliment dels requisits i condicions que determinen la concessió o el gaudi de l'ajuda.
  
3. Facilitar les dades i la informació, en qüestions relacionades amb les subvencions concedides, que els siguen requerits pel SERVEF, així com comunicar les incidències i variacions que es produïsquen en relació amb aquelles.
  
4. Sotmetre's a les actuacions de control financer que corresponen a la Intervenció General en relació amb les subvencions i ajudes concedides.
  
5. Comunicar al SERVEF la sol·licitud o l'obtenció d'altres subvencions o ajudes, per a la mateixa finalitat, procedents de qualsevol administració o entitat pública o privada.
  
6. Per tractar-se d'ajudes cofinançades pel Fons Social Europeu, el beneficiari estarà subjecte a les normes d'informació i publicitat que estableix el Reglament (CE) número 1.159/2000, de 30 de maig de 2000, de la Comissió, sobre activitats d'informació i publicitat que han de portar a terme els estats membres en relació amb les intervencions dels fons estructurals.
  
7. La presentació de sol·licituds a l'empara d'aquesta ordre suposa la prestació del consentiment per part del sol·licitant perquè el SERVEF puga sol·licitar dels òrgans competents de la Seguretat Social la informació estrictament necessària per a comprovar les altes, les baixes, els manteniments i les incidències de les contractacions subvencionades.
  
8. Aplicació de les obligacions establides en el Reial Decret 180/2003, de 14 de febrer, referides a la realització d'auditoria de comptes en aquelles empreses i entitats que han rebut subvencions o ajudes en exercicis anteriors.
  
9. Si és procedent, declaració responsable del compliment de la normativa sobre integració laboral de persones amb discapacitat o, si és procedent, l'exempció de la citada obligació, de conformitat amb el que disposa l'article 7 de la Llei 11/2003, de 10 d'abril, d'Estatuts de les Persones amb Discapacitat, de la Generalitat Valenciana.
  
Capítol II
  
Procediment general per a la concessió de les ajudes
  
Article 6. Presentació de sol·licituds i documentació
  
1. Les sol·licituds per a l'obtenció de les ajudes regulades per la present Ordre hauran d'adreçar-se al SERVEF i es presentaran en model normalitzat en la corresponent direcció territorial d'Ocupació, sense perjuí del que estableix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'acompanyar-se, a més de la documentació que per a cada una de les ajudes concretament s'estableix en els corresponents articles d'aquesta ordre, de la documentació general següent:
  
a) Documentació acreditativa i identificadora de la persona sol·licitant, i, si és procedent, de la seua representant legal, excepte en el cas que sent un centre Especial d'Ocupació, la documentació assenyalada ja estiguera en el SERVEF.
  
b) Documentació acreditativa de trobar-se la persona sol·licitant al corrent en les obligacions tributàries i davant de la Seguretat Social, en els termes establits en l'Ordre de 30 de maig de 1996, de la Conselleria d'Economia i Hisenda (DOGV núm. 2775, de 21 de juny de 1996), la vigència de la qual haurà d'estendre's:
  
- Per a les ajudes del capítol I del títol II (Projectes de creació de llocs a centres especials d'Ocupació), a la data d'atorgament de l'ajuda.
  
- Per a les ajudes del capítol II del títol II (Manteniment de llocs a centres especials d'Ocupació), a la data d'acabament del termini de presentació de sol·licituds.
  
- Per a les ajudes del capítol III del títol II (Inserció mitjançant enclavament en empreses ordinàries), a la data d'atorgament de l'ajuda.
  
- Per a les ajudes dels capítols I i III del títol III (Contractació indefinida de treballadors i treballadores minusvàlids i Suplement per a empreses solidàries), a la data d'acabament del termini de presentació de la sol·licitud.
  
- Per a les ajudes del capítol II del títol III (Contractació temporal de persones amb discapacitat), a la data d'acabament del termini de presentació de la sol·licitud.
  
- Per a les ajudes del títol IV (Ocupació autònoma per a persones amb discapacitat), a la data d'acabament del termini de presentació de la sol·licitud.
  
No serà necessària aquesta documentació en el cas d'ajudes la quantia de les quals no supere els 1.803,04 euros.
  
- La citada documentació haurà d'incloure:
  
- Certificat original de l'Agència Estatal d'Administració Tributària.
  
- Certificat original de la Conselleria d'Economia, Hisenda i Ocupació de la Generalitat Valenciana.
  
- Certificat original de la Tresoreria General de la Seguretat Social.
  
- Alta en l'Impost d'Activitats Econòmiques i/o rebut/s d'estar-hi al corrent, o declaració responsable d'estar exempt del pagament i alta en el cens d'obligats tributaris.
  
c) Dades de domiciliació bancària, segons model facilitat a l'efecte (fitxa de manteniment de tercers), si no s'hagueren presentat amb anterioritat o hagueren variat les dades contingudes en ell, amb indicació, en tot cas, a què ajuda correspon.
  
d) Per a l'ajuda de manteniment salarial del personal discapacitat fix i personal de suport fix dels centres especials d'Ocupació, sol·licitud expressa de acolliment al règim de bestretes de les ajudes previst per la Llei d'Hisenda Pública de la Generalitat Valenciana i, si és procedent, per la Llei de Pressupost de la Generalitat Valenciana per a l'exercici 2004.
  
e) Si és procedent, declaració responsable referida a les ajudes a càrrec d'un règim de minimis rebudes per l'entitat durant els tres últims anys, comptats des de la primera ajuda obtinguda, amb indicació de l'import, organisme, data de concessió i règim d'ajudes en què s'emparava, o, si és procedent, declaració responsable de no haver-ne rebuda cap.
  
3. En el cas que els documents que han d'acompanyar la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi faça constar la data, l'òrgan o la dependència en què van ser presentats, la identificació del procediment en què estiguen i que no hagen transcorregut més de cinc anys des de l'acabament del procediment a què corresponguen.
  
En els supòsits d'impossibilitat material d'obtenir el document, l'òrgan competent podrà requerir a la persona sol·licitant que el presente o, si hi manca, l'acreditació per uns altres mitjans dels requisits a què es refereix el document.
  
4. Quan la sol·licitud no reunisca els requisits assenyalats en l'article 70.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb aquesta ordre resulte exigible, es requerirà la persona interessada perquè en el termini de 10 dies, esmene la falta o acompanye els documents preceptius, amb indicació que si així no ho fera, es considerarà que desisteix de la seua petició, prèvia resolució que haurà de ser dictada en els termes previstos en l'article 42 de la citada Llei.
  
Article 7. Criteris per a la concessió de les ajudes
  
Les ajudes s'atorgaran fins a exhaurir el crèdit disponible segons l'ordre en què la sol·licitud haja tingut entrada en qualsevol dels registres d'entrada del SERVEF, sempre que es complisquen els requisits exigits i s'acompanye la totalitat de la documentació exigida per a cada tipus d'ajuda.
  
Article 8. Tramitació, resolució i recursos
  
1. L'òrgan administratiu instructor podrà demanar de la persona sol·licitant l'aportació addicional d'altres documents o dades aclaridores que considere necessaris per a resoldre sobre la sol·licitud presentada.
  
2. La competència per a conéixer i resoldre sobre les sol·licituds formulades correspon a la directora general del SERVEF, o a l'òrgan en què delegue.
  
3. El termini màxim per a resoldre i notificar la resolució procedent serà de tres mesos a comptar des de la presentació de la sol·licitud en qualsevol dels registres d'entrada del SERVEF.
  
4. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 43.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, en relació amb allò que s'ha disposat per l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això, sense perjuí que subsistisca l'obligació legal de resoldre sobre la petició formulada.
  
5. La resolució de concessió de les ajudes fixarà expressament la quantia concedida i incorporarà, si és procedent, les condicions, obligacions i determinacions accessòries a què haja de subjectar-se el beneficiari, amb notificació a les persones interessats en els termes previstos en l'article 58 de la Llei 30/1992, abans mencionada.
  
6. Les resolucions dictades a l'empara de la present convocatòria esgoten la via administrativa, i contra elles podrà interposar-s'hi recurs contenciós administratiu, davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de la notificació de la resolució, d'acord amb el que estableixen els articles 10.1.a) i 46 de la Llei 29/1998, de 13 de juliol, reguladora de la Jurisdicció Contenciosa Administrativa. I això, sense perjuí del que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i de la possibilitat que les persones interessats puguen exercitar, si és procedent, qualsevol altra acció que consideren procedent.
  
Davant de la desestimació per silenci administratiu, podrà interposar-se contra l'acte presumpte idèntic recurs contenciós administratiu en el termini de sis mesos a comptar des que haguera finalitzat el termini que, per a dictar i notificar la resolució expressa, es menciona en l'apartat 3 d'aquest article, de conformitat amb el que disposa l'article 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, i sense perjuí del que estableixen els articles 116 i 117, abans mencionats.
  
Article 9. Resolució d'incidències
  
1. La directora general del SERVEF, o l'òrgan en què delegue, seran els competents per a resoldre les incidències que s'hi produïsquen després de la concessió, com ara pròrrogues de terminis, modificacions justificades del projecte inicial o qualsevol variació de les condicions particulars de la concessió.
  
2. Tota alteració de les condicions tingudes en compte per a la concessió de l'ajuda o subvenció i, en tot cas, l'obtenció concurrent d'aquestes a què es refereix l'article 10, podrà donar lloc a la modificació de la resolució de concessió.
  
Article 10. Concurrència d'ajudes i subvencions
  
L'import de les ajudes o subvencions regulades en la present Ordre no podrà ser, en cap cas, de tal quantia que, aïlladament o en concurrència amb subvencions o ajudes d'unes altres administracions públiques, o d'uns altres ens públics o privats, nacionals o internacionals, supere el cost de l'activitat que ha de realitzar el beneficiari.
  
Quan la subvenció principal siga de la Generalitat Valenciana, procedirà el reintegrament de l'excés obtingut sobre el cost de l'activitat desenvolupada.
  
Article 11. Control de les ajudes
  
1. Correspondrà a la directora general del SERVEF, o a l'òrgan en què delegue, portar a terme la funció de control de les subvencions concedides, així com l'avaluació i el seguiment del present Programa. Per a això implantarà tots aquells mecanismes que considere oportuns.
  
2. El beneficiari estarà obligat a sotmetre's a les actuacions de control financer de la Intervenció General i dels òrgans competents de les institucions comunitàries i a tots els procediments que s'establisquen per a garantir el compliment de la present Ordre.
  
Article 12. Liquidació de les ajudes
  
Una vegada dictada la resolució de concessió, es lliurarà l'import de l'ajuda reconeguda a cada beneficiari, de la forma indicada per a cada tipus d'acció en els articles corresponents d'aquesta ordre.
  
Article 13. Reintegrament de les ajudes concedides
  
1. Amb el tràmit previ d'audiència a la persona interessada, de conformitat amb l'article 84.1 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, procedirà el reintegrament, total o parcial, a la Hisenda Pública de la Generalitat Valenciana, de les quantitats percebudes i l'exigència de l'interés de demora corresponent, des del moment de pagament de la subvenció, en els següents casos:
  
a) Si els beneficiaris donen a les ajudes una destinació o una aplicació distinta al pla d'inversió acceptat.
  
b) Falta de creació o de manteniment dels llocs de treball compromesos.
  
c) Falsejament de dades, fets o documentació.
  
d) Incompliment de les condicions imposades als beneficiaris en la resolució de concessió de l'ajuda.
  
2. Així mateix, procedirà el reintegrament de les quantitats percebudes i l'exigència de l'interés de demora des del pagament de la subvenció si es donen les circumstàncies establides en l'article 47.9 del Text Refós de la Llei d'Hisenda Publica de la Generalitat Valenciana, aprovat per Decret Legislatiu de 26 de juny de 1991, del Consell de la Generalitat Valenciana.
  
3. En el supòsit d'ajudes a treballadors i treballadores autònoms discapacitats, si, prèvia autorització del SERVEF, es produeix l'amortització anticipada del préstec una vegada transcorregut el període de manteniment obligatori, es reintegrarà la part de subvenció financera no meritada.
  
Títol II
  
Centres especials d'Ocupació
  
Capítol I
  
Projectes de creació d'ocupació estable
  
Article 14. Objecte de l'ajuda i accions susceptibles de suport
  
Les ajudes arreplegades en el present capítol tenen com a finalitat donar suport a projectes generadors d'ocupació de caràcter estable per a persones amb discapacitat, mitjançant la creació o l'ampliació de llocs de treball en els centres especials d'Ocupació, sempre que el beneficiari justifique adequadament la inversió que implica el projecte per a alguna o algunes de les següents accions:a) Per a l'assistència tècnica, que podrà consistir en alguna de les modalitats següents:
  
- Estudis de viabilitat, organització, comercialització, diagnosi i d'altres de naturalesa anàloga.
  
- Auditories i informes econòmics.
  
- Assessorament en les diferents àrees de gestió empresarial.
  
L'import de la subvenció per a la citada assistència tècnica no podrà superar el 50% del cost del servici prestat.
  
b) Per a la inversió fixa en projectes d'interés social, entenent per inversió subvencionable qualsevol immobilitzat immaterial o material, excloses les bestretes, d'acord amb el pla general comptable. En qualsevol cas, els béns citats no poden ser béns usats.
  
c) Per a subvencionar parcialment els interessos dels préstecs que obtinguen d'entitats de crèdit, públiques o privades, que tinguen subscrit a l'efecte conveni amb la Conselleria d'Economia, Hisenda i Ocupació, en les condicions següents:
  
- La subvenció financera serà, com a màxim, de tres punts del tipus d'interés fixat per l'entitat de crèdit, pública o privada, que concedisca el préstec a la persona sol·licitant, pagadora d'una sola vegada, en quantia calculada com si la subvenció es meritara cada any de la duració d'aquell, inclòs el possible període de carència.
  
- La quantia subvencionable d'aquells estarà compresa entre 3.006 euros i 50.000 euros.
  
- Els préstecs l'import dels quals no supere els 12.021 euros tindran una duració màxima de cinc anys, i podran incloure un any de carència.
  
- Per al supòsit de préstec de quantia superior, el termini d'amortització podrà ser de fins a huit anys, i podran incloure dos anys de carència.
  
- Tot això sense perjuí que puguen concertar-se operacions de major duració; en aquest cas, el tram que excedisca dels anteriorment indicats no serà objecte de subvenció.
  
- Els préstecs no podran ser cancel·lats durant el primer any de vida. Si així es fera, la persona prestatària estarà obligada a reintegrar a la Tresoreria de la Generalitat Valenciana la totalitat de la subvenció percebuda. Si l'amortització anticipada es produeix una vegada transcorregut el citat període, el reintegrament ho serà de la part de subvenció no meritada.
  
Article 15. Quantia de les ajudes
  
1. Les subvencions anteriors, arreplegades en les lletres a), b) i c) de l'article 14, seran en conjunt fins a 12.021 euros per lloc de treball creat amb caràcter estable i a jornada completa, si el centre Especial d'Ocupació supera el 90% de treballadors i treballadores discapacitats respecte del total de la plantilla en el moment del lliurament de l'ajuda, i fins a 9.016 euros si el nombre de treballadors i treballadores discapacitats del centre Especial d'Ocupació està comprés entre el 70% i el 90% respecte del total de la plantilla en el moment del lliurament de l'ajuda.
  
2. En el cas de contractacions indefinides a temps parcial, els imports abans assenyalats seran proporcionals a la duració de la jornada estipulada en el contracte.
  
3. Als efectes de determinar el percentatge de treballadors i treballadores discapacitats, no s'hi computarà el personal no discapacitat dedicat a la prestació de servicis d'ajust personal i social, així com el que preste servicis en aquelles activitats o llocs de treball específics que, per la seua pròpia naturalesa o complexitat, no puguen ser exercits per persones discapacitades.
  
S'entendrà per servicis d'ajust personal i social els de rehabilitació, terapèutics, d'integració social, culturals i esportius que procuren al treballador o treballadora discapacitat del centre Especial d'Ocupació una major rehabilitació personal i millor adaptació de la seua relació social.
  
Article 16. Requisits específics
  
Els centres especials d'Ocupació, a més dels requisits assenyalats amb caràcter general en l'article 4 d'aquesta ordre, hauran de complir els següents:
  
a) Estar qualificats i inscrits així en el registre administratiu creat per Ordre de 10 d'abril de 1986, de la Conselleria de Treball i Seguretat Social (DOGV núm. 376, de 14 de maig de 1986).
  
b) Estar inscrits com a entitats ocupadores en els règims de la Seguretat Social en què hi haja afiliació de treballadors i treballadores per compte alié.
  
c) Haver presentat la documentació prevista en l'article 5 de l'Ordre de 10 d'abril de 1986, de la Conselleria de Treball i Seguretat Social.
  
d) Que els llocs de treball la creació dels quals se subvencione siguen coberts per persones discapacitades i suposen la creació d'ocupació estable.
  
e) Que el projecte d'inversió tinga viabilitat tècnica, econòmica i financera, que s'acreditarà mitjançant la presentació de l'oportú estudi econòmic detallat.
  
f) L'assistència tècnica es prestarà per empreses o persones físiques especialitzades i que reunisquen garanties de solvència professional.
  
g) Els préstecs, per a ser subvencionables, hauran de ser concedits per aquelles entitats de crèdit, públiques o privades, que tinguen subscrit un conveni amb aquest objecte amb la Conselleria d'Economia, Hisenda i Ocupació.
  
Article 17. Obligacions dels beneficiaris
  
Són obligacions dels beneficiaris de les ajudes previstes en el present capítol:
  
a) Acreditar en el termini que es determine en la resolució de concessió, la creació o l'ampliació de llocs de caràcter estable en els centres especials d'Ocupació, que hauran de mantenir-se, des del moment de la contractació indefinida, com a mínim un termini de tres anys.
  
b) En el supòsit de produir-se alguna baixa en els llocs de treball indicats en la lletra anterior, el centre Especial d'Ocupació disposa d'un mes de termini per substituir el citat lloc en les mateixes condicions que tenia el treballador o la treballadora substituït, i haurà de comunicar la citada situació al SERVEF en un termini no superior a 15 dies.
  
c) Quan les inversions corresponguen a equipament (maquinària, utillatge, vehicles...), haurà de coincidir amb les mateixes accions pressupostades en el projecte de la sol·licitud.
  
d) Els béns immobles adquirits mitjançant subvenció hauran de figurar a nom de l'entitat beneficiària durant un període de cinc anys des de la data de concessió de la subvenció, i seran utilitzats d'acord amb la finalitat específica per a la qual es va sol·licitar l'ajuda. Qualsevol modificació en la situació jurídica o física dels mencionats béns necessita l'autorització expressa del SERVEF.
  
e) Respecte dels béns immobles corresponents a adquisicions o construccions finançades mitjançant subvenció, en l'escriptura de compravenda haurà de constar-hi la quantitat en què ha participat el SERVEF.
  
f) Els béns immobles subvencionats seran assegurats pel seu valor contra el risc d'incendis durant cinc anys.
  
Article 18. Documentació i termini
  
1. A més de la documentació general que estableix l'article 6, a la sol·licitud haurà d'acompanyar-se, en cada cas, els següents documents:
  
a) Aquells centres especials d'Ocupació que en la convocatòria d'ajudes de l'any anterior hagen obtingut alguna subvenció prevista en aquella, hauran de presentar la següent justificació documental:
  
- Memòria que reculla la titularitat del centre, ubicació, activitats, compliment o no dels seus objectius econòmics i d'ajust personal i social, i les causes que hi han influït. En el cas de centres que realitzen contractes previstos en el Reial Decret 27/2000, de 14 de gener, sobre mesures alternatives al compliment de la quota de reserva del 2% a favor de treballadors i treballadores discapacitats en empreses de 50 o més treballadors, la memòria afegirà la tipologia de les accions que s'han realitzat i els recursos financers aplicats d'acord amb l'article 4.1 del citat Reial Decret.
  
- Llista de la plantilla, agrupant-los per classe de minusvalidesa (física, psíquica o sensorial), i especificant per cada treballador que haja estat en plantilla l'any, les dades següents: nom i cognoms, nombre DNI, nombre de Seguretat Social, percentatge de minusvalidesa, categoria professional, data de certificat legal de minusvàlid, data d'alta en el centre, data d'alta en la Seguretat Social, data de visat del contracte en servici públic d'ocupació corresponent i, si és procedent, data de baixa en el centre i causa d'aquesta.
  
- Documentació econòmica: balanç i compte d'explotació.
  
b) En el cas de sol·licitud d'ajudes per a l'assistència tècnica a què es refereix l'article 14, lletra a):
  
- Memòria explicativa del contingut del servici objecte de subvenció.
  
- Pressupost econòmic detallat.
  
- Memòria de l'entitat o curriculum vitae de les persones que realitzen l'estudi o assessorament.
  
c) En el cas de sol·licitud d'ajudes per a la inversió fixa en projectes d'interés social a la qual es refereix l'article 14, lletra b):
  
- Memòria del projecte i antecedents que garantisquen la viabilitat d'aquest.
  
- Detall valorat del pla d'inversió fixa.
  
- Documentació acreditativa de les fonts de finançament i pla financer complet.
  
- Programa d'actuació que garantisca l'execució de la inversió abans del 31 d'octubre.
  
- Factures proforma o pressupostos de les inversions per a realitzar i, si és procedent, projecte tècnic.
  
d) En el cas de sol·licitud d'ajudes per a la subvenció parcial d'interessos de préstecs a què es refereix l'article 14, lletra c):
  
- Certificat d'aprovació del préstec per l'entitat prestadora on s'especifique el nom del prestatari, quantia, interés i termini d'amortització.
  
2. El termini per a presentar les sol·licituds per a l'obtenció de les ajudes regulades en aquest capítol s'iniciarà l'endemà de la publicació d'aquesta ordre, i finalitzarà el dia 30 de juny.
  
Article 19. Justificació i pagament de les ajudes
  
1. Les ajudes per a la creació o l'ampliació de llocs de treball es justificaran en el termini que determine la resolució de concessió, i en tot cas, el termini màxim de presentació dels justificants serà el dia 31 d'octubre i es lliurarà d'una sola vegada, prèvia presentació de la següent documentació:
  
a) Amb caràcter general, serà necessària:
  
- La presentació, en imprés normalitzat, de la llista de treballadors i treballadores discapacitats contractats i del personal d'ajust personal i social que tinga el centre, i d'aquells treballadors i treballadores no discapacitats que realitzen servicis o ocupen llocs que, per la seua especificitat, no poden ser realitzats o ocupats pel personal discapacitat en el moment del lliurament de l'ajuda.
  
- Original del contracte/del contractes de treball o conversió/conversions de contractes temporals que donen lloc a l'ajuda, realitzats a persones discapacitades i comunicat/s al SERVEF, o còpia del contracte firmat per les parts junt amb el justificant de la comunicació telemàtica al SERVEF, document d'alta o part de variació de dades de la Seguretat Social i certificats de minusvalidesa, si és procedent.
  
b) Amb caràcter específic, d'acord amb la modalitat d'ajuda:
  
- La subvenció per assistència tècnica se satisfarà prèvia presentació de les factures i els rebuts justificatius de la despesa i el pagament realitzat.
  
- La subvenció a la inversió fixa se satisfarà prèvia presentació de les factures i rebuts justificatius de la inversió realitzada i, si és procedent, els certificats d'obra. En el supòsit de béns immobles, s'haurà de presentar, a més, la pòlissa d'assegurances contra incendis.
  
- Les subvencions financeres s'endossaran d'una sola vegada a l'entitat de crèdit corresponent, prèvia presentació del contracte de préstec davant del SERVEF.
  
2. Correspon a la directora general del SERVEF, o a l'òrgan en què delegue, el reconeixement de l'obligació i la proposta de pagament de la subvenció.
  
Capítol II
  
Manteniment de llocs de treball
  
Article 20. Accions susceptibles de suport
  
A fi de facilitar el manteniment dels llocs de treball, els centres especials d'Ocupació podran accedir a les següents ajudes:
  
1.1. Bonificació del 100% de la quota empresarial a la Seguretat Social, incloses les d'accident de treball i malaltia professional i les quotes de recaptació conjunta. Aquestes bonificacions seran deduïdes directament pels centres especials d'Ocupació, prèvia autorització del SERVEF, de les quotes que calga liquidar mensualment a la Seguretat Social, d'acord amb la normativa vigent en aquesta matèria.
  
1.2. Subvenció del cost salarial corresponent als llocs de treball ocupats per persona discapacitada que realitze una jornada de treball completa i estiga donada d'alta en la Seguretat Social, per un import del 50% del salari mínim interprofessional vigent l'any 2004. En el cas de treball a temps parcial, la subvenció experimentarà una reducció proporcional a la jornada laboral realitzada.
  
Es podrà subvencionar el cost salarial per a les previsions d'ampliació de plantilla dels mesos de novembre i desembre justificant la contractació i el pagament dels salaris d'acord amb el que preveu l'article 24.1, per al cinqué termini de justificació de les ajudes de costos salarials.
  
Quan un treballador o treballadora es trobe en situació d'incapacitat temporal (IT), l'import de la subvenció salarial es referirà exclusivament als dies el pagament del qual córrega a càrrec obligatòriament del centre Especial d'Ocupació, de conformitat amb el que dispose la normativa de la Seguretat Social.
  
2. Ajuda de les despeses financeres: els centres especials d'Ocupació podran sol·licitar ajudes destinades a subsidiari parcialment les despeses financeres generades com a conseqüència de les bestretes mensuals de l'ajuda de manteniment salarial. Aquestes despeses financeres se subvencionaren sempre que siguen lliurats per les entitats financeres que tinguen subscrit a l'efecte un conveni amb la Conselleria d'Economia, Hisenda i Ocupació, en les condicions establides en ell mitjançant un compte de crèdit reguladora per a la bestreta mensual de l'ajuda de manteniment salarial inicial, en una quantia màxima de 120 euros per cada 6.000 euros que se li poguera anticipar.
  
3. Subvencions per assistència tècnica destinades a:
  
a) Estudis de viabilitat, organització, comercialització, diagnosi i d'altres de naturalesa anàloga, fins al 50% del cost del servici prestat.
  
b) Auditories i informes econòmics, fins al 50% del cost del servici prestat.
  
c) Assessorament en les diverses àrees de gestió empresarial, fins al 50% de cost del servici prestat.
  
d) Retribució del personal directiu, fins al 50% del cost del servici prestat, amb un límit màxim de 1.504 euros mensuals, exclosa la Seguretat Social; dins d'aquestos límits la quantia de la subvenció serà proporcional a la plantilla del centre.
  
e) Excepcionalment, es podrà subvencionar la contractació de personal o de servicis de suport laboral, psicològic, terapèutics o de rehabilitació que desenvolupen aquestes funcions, com a mínim durant sis mesos consecutius atenent almenys tres treballadors o treballadores discapacitats psíquics de plantilla. L'import d'aquesta ajuda es calcularà a raó de 200 euros mensuals per cada discapacitat psíquic atés, fins a un màxim de 16.828 euros anuals, incloses dues pagues extraordinàries, corresponents al cost salarial del personal contractat o dels servicis de suport. En cap cas, la quantia de l'ajuda podrà superar el cost salarial del personal de suport, exclosa la Seguretat Social. A les quanties exposades s'hi aplicarà la corresponent proporcionalitat quan no arribe als 12 mesos de contractació.
  
4. Subvencions per a adaptació de llocs de treball i eliminació de barreres arquitectòniques, en una quantia màxima no superior a 1.803 euros per lloc de treball que s'adapte a les necessitats del personal discapacitat en plantilla, sense que en cap cas sobrepasse el cost real de la citada adaptació o eliminació.
  
5. Subvenció, per una sola vegada, destinada a equilibrar i sanejar financerament els centres especials d'Ocupació, a fi d'aconseguir una reestructuració perquè aconseguisquen graus de productivitat i rendibilitat que garantisquen la seua viabilitat i estabilitat.
  
6. Subvenció adreçada a equilibrar el pressupost d'aquells centres que manquen d'ànim de lucre i siguen d'utilitat pública i imprescindibilitat. Aquesta subvenció no podrà cobrir resultats adversos derivats d'una gestió deficient segons el parer de l'administració.
  
Per a la concessió i la determinació de la quantia, hi valdrà el que disposa l'article 12 del Reial Decret 2.273/1985, de 4 de desembre, pel qual s'aprova el Reglament dels Centres Especials d'Ocupació, per la qual cosa s'hi tindrà en compte:
  
a) L'activitat, dimensió, estructura i gerència del centre.
  
b) La composició de la seua plantilla, amb atenció especial a la proporció de treballadors i treballadores discapacitats respecte del total en el centre Especial d'Ocupació, així com la naturalesa i el grau de minusvalidesa dels seus components, en relació amb la seua capacitat d'adaptació al lloc de treball que exercisquen.
  
c) La modalitat i les condicions dels contractes subscrits amb els treballadors i treballadores de la plantilla del centre, minusvàlids o no.
  
d) Les variables econòmiques que concórreguen en el centre en relació amb el seu objectiu i funció social.
  
e) Els servicis d'ajust personal i social que preste el centre als seus treballadors i treballadores minusvàlids.
  
Article 21. Requisits dels beneficiaris
  
1. Les persones titulars dels centres especials d'Ocupació hauran de complir, a més del que disposa l'article 4, els següents requisits:
  
a) Estar qualificades i inscrites així en el registre administratiu creat per Ordre de 10 d'abril de 1986, de la Conselleria de Treball i Seguretat Social.
  
b) Haver presentat la documentació prevista en l'article 5 de l'Ordre de 10 d'abril de 1986, de la Conselleria de Treball i Seguretat Social.
  
2. I en particular, per a cada tipus d'ajuda es requerirà:
  
- Per a la subvenció salarial, haver pagat el salari corresponent als treballadors i treballadores discapacitats del centre.
  
- Per a la bonificació de quotes a la Seguretat Social, acreditar el compliment, en temps i forma, de les obligacions que en matèria de cotització tenen els centres especials d'Ocupació.
  
- Per a la subvenció d'assistència tècnica, es prestarà per empreses o persones físiques especialitzades i que reunisquen garanties de solvència professional.
  
- Per a la subvenció destinada a adaptar llocs de treball i eliminar barreres arquitectòniques, justificar la necessitat mitjançant l'oportuna memòria.
  
- Per a la subvenció d'equilibri financer, amb caràcter excepcional i extraordinari, el centre acreditarà que, a més de tenir viabilitat tècnica, econòmica i financera, es troba en el moment de la sol·licitud en una situació financera tal que es posa en greu perill la seua subsistència i, per tant, el manteniment dels llocs de treball. Per a això, s'haurà de presentar la documentació econòmica necessària que permeta determinar la necessitat i la quantia de l'ajuda, la seua concreta finalitat i la garantia de la seua reestructuració i viabilitat, una vegada concedida la subvenció.
  
- Per a la subvenció destinada a equilibrar els pressupostos dels centres:
  
a) Que manque d'ànim de lucre.
  
b) Que siga d'utilitat pública i imprescindibilitat, declarada mitjançant acord del Consell de Ministres, a proposta del Ministeri de Treball i Afers Socials.
  
c) Que els resultats adversos que es pretenen equilibrar no deriven d'una gestió deficient segons el parer de l'administració.
  
Article 22. Obligacions del beneficiari
  
A més de les obligacions generals establides en l'article 5 d'aquesta ordre, en el supòsit d'ajudes per a l'equilibri financer, el centre es comprometrà a mantenir l'establiment i no cessar en la seua activitat en un mínim de cinc anys des de la concessió de l'ajuda.
  
Article 23. Documentació i termini
  
1. Documentació
  
A més de la documentació general que estableix l'article 6, haurà d'acompanyar-se, en cada cas, la següent:
  
a) Bonificacions de quotes de la Seguretat Social:
  
- Codi compte de cotització.
  
- Còpia del contracte/dels contractes de treball o conversió/conversions de contractes temporals que donen lloc a l'ajuda, realitzats a persones discapacitades i comunicat/s al SERVEF, o còpia del contracte firmat per les parts junt amb el justificant de la comunicació telemàtica al SERVEF.
  
- Alta o variació de dades en la Seguretat Social.
  
- Certificat de minusvalidesa.
  
b) Costos salarials:
  
- En imprés normalitzat, llista nominativa del personal amb discapacitat per als llocs de treball de la qual se sol·licita l'ajuda.
  
- En el supòsit de realitzar noves contractacions, hauran d'aportar-se original o còpia compulsada del contracte de treball o conversió/conversions de contractes temporals que donen lloc a l'ajuda, realitzats a persones discapacitades i comunicat/s al SERVEF, o còpia del contracte firmat per les parts junt amb el justificant de la comunicació telemàtica al SERVEF i els parts d'alta en la Seguretat Social.
  
- En el supòsit de transformacions de contractes temporals, hauran d'aportar-se la conversió del contracte i el comunicat de variació de dades en la Seguretat Social.
  
- Les sol·licituds de subvencions per a les previsions d'ampliació de plantilla dels mesos de novembre i desembre hauran d'acompanyar-se de la corresponent memòria econòmica justificativa dels costos de manteniment salarial de la plantilla per a aquestos dos mesos.
  
c) Assistència tècnica:
  
- Memòria del contingut de la prestació de servicis objecte de subvenció. En el cas del personal directiu, hauran d'enumerar les actuacions realitzades per a afavorir la inserció laboral dels treballadors i treballadores discapacitats en empresa ordinària.
  
- Pressupost econòmic detallat dels costos del servici.
  
- Memòria de l'entitat o el curriculum vitae de les persones que realitzen l'estudi-assessorament.
  
- Certificats de minusvalidesa, en el cas de fer noves contractacions.
  
En el cas de personal contractat de suport, llistat dels treballadors i treballadores de suport i llocs de treball que calga ocupar, memòria del contingut de les funcions encomanades i identificació del personal discapacitat psíquic a què atenen. En el supòsit de realitzar noves contractacions, hauran d'aportar-se còpia del contracte/dels contractes de treball que donen lloc a l'ajuda, comunicat/s al SERVEF, o còpia del contracte firmat per les parts junt amb el justificant de la comunicació telemàtica al SERVEF i parts d'alta en la Seguretat Social.
  
d) Adaptació de llocs de treball o eliminació de barreres arquitectòniques:
  
- Memòria valorada i detallada de l'adaptació del lloc o eliminació de barreres que es realitzarà, amb identificació del treballador o treballadora i el tipus de discapacitat.
  
- Pressupostos i/o factures proforma de la inversió que calga realitzar i/o projecte tècnic, si és procedent.
  
- Programa d'actuació que garantisca l'execució de la inversió abans del 31 d'octubre de l'any de la convocatòria.
  
- En el cas de canvi de centre de treball, autorització d'obertura del centre de treball.
  
e) Subvenció de sanejament financer:
  
- Memòria explicativa del desequilibri financer i el seu origen; antecedents del centre.
  
- Balanços de situació i compte de resultats dels dos últims exercicis d'activitat quan hagen realitzat activitats en els citats anys.
  
- Estudi economicofinancer de viabilitat.
  
- Comptes d'explotació previsionals per als dos exercicis següents.
  
f) Subvenció d'equilibri pressupostari:
  
- Declaració d'imprescindibilitat per a assegurar l'ocupació remunerada i la prestació de servicis d'ajust personal i social, entenent per això els de rehabilitació, terapèutics, d'integració social, culturals i esportius que procuren al treballador o treballadora minusvàlid del centre Especial d'Ocupació una major rehabilitació personal i una millor adaptació en la seua relació social.
  
- Memòria explicativa del desequilibri financer i el seu origen; antecedents del centre.
  
- Estudi economicofinancer de viabilitat.
  
- Balanços de situació dels dos últims exercicis d'activitat.
  
- Comptes d'explotació previsionals per als dos exercicis següents.
  
g) Despeses financeres: document bancari que justifique l'obertura del compte regulador.
  
2. Termini
  
Les sol·licituds d'ajudes regulades en aquest capítol hauran de presentar-se en el termini d'un mes des de la publicació de la present Ordre, llevat que el centre Especial d'Ocupació no haja iniciat les seues activitats. En aquest cas el centre tindrà un mes a partir de la primera contractació de personal discapacitat, i el termini màxim per a la petició d'aquestes ajudes és el dia 31 d'octubre de 2004. En el supòsit d'ampliació de plantilla de personal discapacitat, per a les ajudes establides en l'article 20.1.1, 20.1.2, 20.2 i 20.3, la sol·licitud de l'ajuda es realitzarà en el termini assenyalat d'un mes comptat a partir de la data de la contractació. En el cas de canvi de seu del centre de treball, regirà el mateix termini d'un mes a comptar des de l'autorització d'obertura del centre de treball per a l'ajuda d'adaptació de llocs de treball, encara que no hi haja ampliació de plantilla. En tot cas, aquestes sol·licituds no podran ser posteriors al 31 d'octubre de 2004.
  
Les sol·licituds de manteniment salarial sobre previsió de plantilla dels mesos de novembre i desembre de 2004 es presentaran durant el mes d'octubre de 2004.
  
Article 24. Justificació i pagament
  
Les ajudes per al manteniment de llocs de treball en centres especials d'Ocupació es faran efectives en els següents termes:
  
1. Les ajudes als costos salarials es justificaran de la següent forma:
  
a) Mitjançant la presentació dels rebuts de salaris degudament firmats i document bancari de transferència que acredite el pagament d'aquells. L'aportació de la documentació indicada es realitzarà en els terminis que s'arrepleguen a continuació, amb la llista mensual dels treballadors i treballadores discapacitats d'alta, que s'arreplegarà en imprés normalitzat, fins que es facilite pel SERVEF als beneficiaris de les ajudes l'aplicació informàtica SIDEC que suplirà l'imprés indicat.
  
Primer termini; de l'1 al 15 de març: rebuts de salaris de gener i febrer i TC1 i TC2 de gener.
  
Segon termini: de l'1 al 15 de juny: rebuts de salaris de març, abril i maig.
  
Tercer termini: de l'1 al 15 de setembre: rebuts de salaris de juny, extra, si és procedent, juliol i agost.
  
Quart termini: de l'1 al 15 de novembre: rebuts de salaris de setembre i octubre.
  
Cinqué termini: de l'1 al 15 de febrer de l'any següent a la convocatòria: rebuts de salaris de novembre, desembre i extra, i TC1 i TC2 del mes desembre de l'any de la convocatòria.
  
L'ajuda es lliurarà segons la documentació presentada en els terminis anteriors, i, si és procedent, es podrà acumular en un sol pagament la justificació d'un o diversos terminis.
  
b) Si el centre Especial d'Ocupació ha sol·licitat l'ajuda de despeses financeres mitjançant un compte de crèdit regulador en una de les entitats bancàries que han subscrit el conveni amb la Conselleria d'Economia, Hisenda i Ocupació, s'emetrà per aquesta Conselleria un certificat sobre l'import que li poguera correspondre a la vista de la documentació de sol·licitud de la subvenció salarial inicial. Aquest certificat es traslladarà a l'entitat bancària elegida, la qual obrirà el compte de crèdit regulador i indicarà a la Conselleria el número del citat compte de crèdit. A partir d'aquest instant, l'entitat bancària procedirà al pagament mensual prorratejat de l'ajuda corresponent al cost salarial. En les successives transferències de pagament de les subvencions es pagarà en el citat compte tant l'ajuda per manteniment salarial com l'ajuda per despeses financeres.
  
Els terminis de justificació i el pagament de l'ajuda es realitzaran com en l'apartat anterior.
  
c) Per al personal discapacitat fix del CEE, es podran lliurar bestretes de les ajudes en els termes previstos per la Llei d'Hisenda Pública de la Generalitat Valenciana i, en el seu cas, per la Llei de Pressupostos de la Generalitat Valenciana per a l'exercici 2004.
  
En aquestos supòsits, la resolució de concessió de l'ajuda fixarà al beneficiari els terminis de justificació de l'ajuda que, en tot cas, s'efectuarà d'acord amb el que disposa l'apartat anterior quant a documentació i forma de presentació es refereix.
  
2. Per a les ajudes corresponents a l'assistència tècnica, els costos d'aquesta es justificaran mitjançant la presentació de les factures i els rebuts dels servicis prestats en els terminis establits en el paràgraf anterior.
  
En el cas de contractacions de personal de suport, es justificarà el pagament dels salaris en la forma i els terminis previstos en l'apartat 1.a).
  
L'ajuda es lliurarà segons la documentació presentada en els terminis anteriors, i, si és procedent, es podrà acumular en un sol pagament la justificació d'un o de diversos terminis.
  
3. La subvenció per a l'adaptació de llocs o l'eliminació de barreres es pagarà prèvia presentació de factures i rebuts, i/o, si és procedent, certificats d'obra corresponents a les inversions efectivament realitzades, i s'estableix com a termini màxim de justificació el dia 31 d'octubre de l'any per al qual se sol·licite l'ajuda.
  
4. Les subvencions d'equilibri financer es lliuraran d'una sola vegada, una vegada presentada la documentació establida en aquesta ordre i en la resolució de concessió.
  
5. L'ajuda per a l'equilibri pressupostari es lliurarà d'una sola vegada en el moment de la concessió de l'ajuda.
  
6. Despeses financeres: l'ajuda es lliurarà una vegada es justifiquen les despeses efectuades pel manteniment del compte regulador i superen la subvenció concedida.
  
7. Correspon a la directora general del SERVEF, o a l'òrgan en què delegue, el reconeixement de l'obligació i la proposta de pagament de la subvenció.
  
Capítol III
  
Projectes d'inserció mitjançant CEE+I
  
Article 25. Objecte de les ajudes i accions susceptibles de suport
  
Les ajudes arreplegades en el present capítol tenen com a finalitat donar suport a projectes encaminats a facilitar la contractació laboral en empreses ordinàries de persones discapacitades que prèviament han seguit un itinerari d'inserció en un CEE+I.
  
Les ajudes adreçades a les empreses col·laboradores del CEE+I que contracten treballadors discapacitats són les regulades en el capítol III del títol III.
  
Article 26. Obligacions dels beneficiaris
  
Els CEE+I, a més de complir els requisits assenyalats amb caràcter general per als CEE establits en els articles 4 i 16 d'aquesta ordre, hauran de fer constar en els seus estatuts de constitució que la seua funció principal és la integració laboral en el mercat ordinari de treballadors i treballadores discapacitats que tinguen en la seua plantilla, utilitzant per a això un procés previ d'itinerari d'inserció.
  
Article 27. Documentació, i termini
  
A més de la documentació general que estableix l'article 6, els CEE+I que sol·liciten acollir-se a les ajudes previstes en aquest capítol hauran d'aportar els següents documents:
  
a) Projecte d'Inserció Laboral que detalle el nombre de treballadors i treballadores acollits, les mesures de suport implantades i els terminis.
  
b) Llista d'empreses ordinàries col·laboradores que es comprometen a contractar els treballadors i treballadores discapacitats del CEE+I una vegada finalitzat l'itinerari d'inserció.
  
2. El termini per a presentar les sol·licituds per a l'obtenció de les ajudes regulades en aquest capítol s'iniciarà l'endemà de la publicació d'aquesta ordre i finalitzarà el dia 30 de juny de 2004.
  
Article 28. Quanties
  
1. Per cada treballador o treballadora que en finalitzar l'itinerari d'inserció siga contractat per l'empresa ordinària per temps indefinit i a jornada completa, el centre Especial d'Ocupació tindrà dret a una subvenció per import de 3.000 euros.
  
2. Quan el contracte a temps indefinit es concerte a temps parcial, la subvenció de 3.000 euros es reduirà proporcionalment a la jornada pactada.
  
Article 29. Justificació i pagament de les ajudes
  
1. Les ajudes previstes en aquest capítol es justificaran en el termini que determine la resolució de concessió, i en tot cas el termini màxim de presentació dels justificants serà el dia 31 d'octubre de 2004.
  
2. Amb caràcter específic, d'acord amb la modalitat de l'ajuda, hauran de presentar la següent documentació:
  
a) Original o còpia compulsada del contracte/dels contractes de treball dels treballadors i treballadores discapacitats, que després del període de realització d'itineraris d'inserció han sigut contractats per una empresa ordinària, comunicat/s al SERVEF, o còpia del contracte firmat per les parts junt amb el justificant de la comunicació telemàtica al SERVEF.
  
b) Acreditació de la baixa en el centre d'Ocupació Especial d'aquells treballadors i treballadores que cessen per inserció en empresa ordinària.
  
Títol III
  
Contractació de treballadors minusvàlids
  
per empreses ordinàries
  
Capítol I
  
Programa de suport a la contractació indefinida
  
de treballadors i treballadores minusvàlids
  
Article 30. Objecte
  
1. L'objecte del present Programa és incentivar la contractació indefinida de treballadors i treballadores minusvàlids d'acord amb les consignacions pressupostàries que a aquest efecte establisca la Llei de Pressupostos de la Generalitat Valenciana per a l'any 2004.
  
2. El règim d'ajudes serà l'establit en els articles següents.
  
Article 31. Ajudes
  
1. Les empreses que contracten per temps indefinit i a jornada completa treballadors i treballadores discapacitats desocupats inscrits en els centres SERVEF d'Ocupació, tindran dret a les següents ajudes:
  
a) Una subvenció de 3.907 euros per cada treballador o treballadora contractat, així com la bonificació prevista en l'article 7.1.a) del Reial Decret 1.451/83, d'11 de maig (BOE de 4 de juny), de les quotes empresarials a la Seguretat Social, incloses les d'accidents de treball i malaltia professional i les de recaptació conjunta, del 70% per cada treballador o treballadora minusvàlid contractat menor de 45 anys; del 80% en el cas de treballadores, o del 90% si és major de 45 anys.
  
b) Una subvenció compatible amb les anteriors ajudes, que podrà aconseguir els 902 euros per treballador o treballadora minusvàlid contractat, destinada a l'adaptació dels llocs de treball o dotació de mitjans de protecció personal necessaris per a evitar accidents laborals al treballador o treballadora minusvàlid contractat. Si aquesta ajuda no fóra sol·licitada per l'empresa, podrà ser sol·licitada pel treballador o treballadora.
  
2. Quan el contracte a temps indefinit es concerte a temps parcial, es mantindran les ajudes descrites en l'apartat anterior, si bé la subvenció de 3.907 euros es reduirà proporcionalment a la jornada pactada.
  
3. La transformació en indefinits a jornada completa o a temps parcial dels contractes temporals de foment d'ocupació per a treballadors i treballadores minusvàlids, efectuada a l'empara del que disposa l'article 44.3 de la Llei 42/94, de 30 de desembre, de Mesures Fiscals Administratives i d'Ordre Social, en la redacció donada per la disposició addicional sisena de la Llei 13/96, de 30 de desembre, de Mesures Fiscals Administratives i d'Ordre Social, així com la transformació en indefinits dels contractes temporals, d'aprenentatge, en pràctiques, per a la formació, de relleu i de substitució per anticipació de l'edat de jubilació, subscrits amb treballadors i treballadores que en el moment de la transformació tinguen la condició de minusvàlids, seran objecte de les ajudes establides en els apartats anteriors.
  
4. Les cooperatives de Treball Associat que incorporen a treballadors minusvàlids com a socis tindran dret als beneficis establits en els números anteriors.
  
5. Així mateix, tindran dret als beneficis establits en els apartats anteriors les empreses que mantinguen com a treballadors a discapacitats que, reunint els requisits establits en el present capítol, s'hagueren integrat en els tres últims mesos de l'any 2003.
  
Article 32. Concurrència i exclusions
  
1. L'import de les ajudes previstes en aquest capítol no podrà superar, en concurrència amb unes altres ajudes públiques per a la mateixa finalitat, el 60% del cost salarial anual corresponent al contracte que hi dóna dret, d'acord amb allò que s'ha disposat per l'apartat tercer de l'article 7 del Reial Decret 1.451/1983, en redacció donada pel Reial Decret 27/2000, de 14 de gener.
  
2. Les subvencions regulades pel present capítol i les bonificacions previstes en el capítol II del Reial Decret 1.451/1983, d'11 de maig, no s'aplicaran en els següents supòsits:
  
a) Contractacions realitzades amb treballadors i treballadores que, en els 24 mesos anteriors a la data de la contractació, hagueren prestat servicis en la mateixa empresa o grup d'empreses mitjançant un contracte per temps indefinit.
  
El que disposa el paràgraf precedent serà també d'aplicació en el supòsit de vinculació laboral anterior del treballador o treballadora amb empreses a què la sol·licitant dels beneficis haja succeït, en virtut del que estableix l'article 44 de la Llei de l'Estatut dels Treballadors.
  
b) Treballadors i treballadores que hagen finalitzat la seua relació laboral de caràcter indefinit en un termini de tres mesos previs a la formalització del contracte.
  
Article 33. Documentació i termini
  
1. Documentació
  
Les sol·licituds, en model normalitzat pel SERVEF, hauran d'acompanyar-se, a més de la indicada en l'article 6.2, de la següent documentació:
  
a) Original o còpia compulsada del contracte/dels contractes de treball o conversió/conversions de contractes temporals que donen lloc a l'ajuda realitzats a persones discapacitades i comunicat/s al SERVEF, o còpia del contracte firmat per les parts junt amb el justificant de la comunicació telemàtica al SERVEF. En cas de transformació d'un contracte anterior, s'aportarà el contracte de què la citada transformació porta la seua causa i, si és procedent, les pròrrogues que se n'hagueren concertat.
  
b) Document nacional d'identitat del treballador o treballadora contractat.
  
c) Part d'alta del treballador o treballadora contractat en la Seguretat Social. En el supòsit de transformació d'un contracte anterior, s'acompanyarà el corresponent part de variació de dades en la Seguretat Social.
  
d) Certificat de grau de minusvalidesa expedit per l'òrgan competent.
  
e) En el supòsit de contractacions indefinides inicials, acreditació de la inscripció del treballador o treballadora com a demandant d'ocupació en el centre SERVEF d'Ocupació corresponent.
  
f) Descripció detallada del lloc de treball, característiques tècniques d'aquest i capacitat que ha de tenir el treballador o la treballadora per a cobrir el citat lloc.
  
g) Si es tracta de projectes d'empreses de nova creació, haurà d'adjuntar-se el projecte i la memòria de l'empresa que es crearà en els quals constaran expressament les característiques del procés productiu i la plantilla de l'empresa, amb determinació del percentatge d'aquesta que serà cobert amb treballadors i treballadores minusvàlids, que no podrà excedir del 51%, percentatge màxim que no es tindrà en compte si la plantilla va a estar integrada únicament pel treballador o treballadora minusvàlid que es contracta.
  
h) Si és procedent, memòria descriptiva de les necessitats d'adaptació o dotació de mitjans de protecció personal, amb indicació del cost i informe favorable de la Inspecció de Treball.
  
i) Declaració responsable referida a les ajudes a càrrec d'un règim de minimis, en els termes establits en l'article 6.2.e) de la present Ordre.
  
j) Declaració responsable que les contractacions realitzades no estan compreses en els supòsits previstos en l'article 32 de la present Ordre.
  
2. Termini
  
- Les sol·licituds d'ajudes regulades en aquest capítol hauran de presentar-se en el termini màxim de dos mesos comptats des de la data d'inici de la prestació laboral o de la transformació objecte de les ajudes, i tindran com a data límit el 31 d'octubre de 2004.
  
- Les sol·licituds referides al manteniment de contractes formalitzats en els tres últims mesos de l'any 2003 hauran de presentar-se en els mesos de gener i febrer de 2004.
  
Article 34. Tramitació i instrucció
  
Les direccions territorials d'Ocupació, com a unitats administratives receptores de les sol·licituds, sol·licitaran els següents informes:
  
a) Dels equips multiprofessionals del corresponent centre de Valoració i Orientació de Discapacitats de la Conselleria de Benestar Social, sobre l'adequació del lloc de treball a la minusvalidesa del treballador o treballadora contractat.
  
b) De la Inspecció de Treball, quan es tracte d'empreses a crear, sobre la viabilitat econòmica i tècnica del projecte, demanant quants documents i informes consideren oportú.
  
Article 35. Justificació i forma de pagament
  
1. Una vegada dictada la resolució de concessió de les ajudes i/o subvencions a què es refereix el present títol, es lliurarà l'import total de l'ajuda reconeguda a cada beneficiari. La percepció de les ajudes per a adaptació de llocs de treball requerirà la presentació dels justificants que acrediten la despesa realitzada, amb data límit del 20 de novembre de 2004.
  
2. Les bonificacions de la Seguretat Social que es deriven de la contractació indefinida de treballadors i treballadores minusvàlids es regiran per la normativa estatal, i en concret pel que estableix el Reial Decret 1451/1983, d'11 de maig, o norma que el poguera substituir.
  
3. Correspon als directors territorials d'Ocupació del SERVEF, per delegació de la directora general del SERVEF, el reconeixement de l'obligació i la proposta de pagament d'aquelles.
  
Article 36. Obligacions dels beneficiaris
  
A més de les obligacions establides amb caràcter general en l'article 5 d'aquesta ordre, els beneficiaris de les ajudes regulades en el present títol:
  
1. Hauran de formalitzar els contractes per escrit.
  
2. Les entitats beneficiàries estan obligades a mantenir l'estabilitat en l'ocupació dels treballadors i treballadores minusvàlids contractats a l'empara de la present disposició, per un període mínim de tres anys. Durant el citat període, en cas de baixa per acomiadament declarat o reconegut improcedent, procedirà el reintegrament total de la subvenció; si la baixa ocorreguera per unes altres causes, els beneficiaris hauran de substituir-los en el termini d'un mes per uns altres treballadors o treballadores minusvàlids, i es beneficiaran en aquest cas només de la bonificació de la quota de la Seguretat Social pels substituts.
  
3. Remetre anualment a la direcció territorial d'Ocupació del SERVEF una llista dels treballadors i treballadores pels quals s'hagueren concedit les ajudes i subvencions regulades en aquesta disposició, a fi d'acreditar la seua permanència en l'empresa o, si és procedent, dels treballadors i treballadores que els hagueren substituït; aquesta obligació s'entendrà durant tres anys a partir de la data de la contractació indefinida del treballador o treballadora minusvàlid.
  
Article 37. Normes supletòries
  
En allò no regulat expressament en aquest títol, hi valdrà el que s'ha disposat per l'Ordre de 13 d'abril de 1994, del Ministeri de Treball i Seguretat Social (BOE de 5 de maig), per la qual es regula la concessió d'ajudes i subvencions sobre el foment de l'ocupació de treballadors i treballadores minusvàlids que estableix el capítol II del Reial Decret 1.451/1983, d'11 de maig, o d'altres disposicions que la modifiquen o la despleguen.
  
Capítol II
  
Programa de suport a la contractació temporal
  
de persones amb discapacitat
  
Article 38. Ajuda a la contractació temporal de treballadors i treballadores discapacitats
  
1. Les entitats que complisquen els requisits establits en l'article 3, paràgraf c) d'aquesta ordre, i que inicialment contracten temporalment treballadors i treballadores desocupats discapacitats durant 2004 amb una duració mínima de 12 mesos, podran accedir a una ajuda de 1.800 euros per a la contractació inicial per cada treballador o treballadora discapacitat contractat, llevat que el citat contracte es transforme en indefinit durant l'any de duració del contracte. En aquest cas, la subvenció serà proporcional a la duració del contracte temporal.
  
2. Quan el contracte temporal es concerte inicialment a temps parcial, l'ajuda es reduirà proporcionalment a la jornada pactada.
  
Article 39. Exclusions
  
Queden exclosos de les ajudes regulades en el present capítol els següents supòsits:
  
a) Relacions laborals de caràcter especial previstes en l'article 2.1 de la Llei de l'Estatut dels Treballadors.
  
b) Contractació de treballadors i treballadores que hagen finalitzat la seua relació laboral de caràcter indefinit en un termini de tres mesos previs a la formalització del contracte.
  
c) Contractacions realitzades amb treballadors i treballadores que, en els 24 mesos anteriors a la data de la contractació, hagueren prestat servicis en la mateixa empresa o grup d'empreses mitjançant un contracte per temps indefinit.
  
El que disposa el paràgraf precedent serà també d'aplicació en el supòsit de vinculació laboral anterior del treballador o treballadora amb empreses a què la sol·licitant dels beneficis haja succeït, en virtut del que estableix l'article 44 de la Llei de l'Estatut dels Treballadors.
  
Article 40. Requisits i obligacions dels beneficiaris
  
1. Sense perjuí dels requisits i les obligacions assenyalats amb caràcter general en els articles 4 i 5 d'aquesta ordre, els beneficiaris hauran de complir els següents:
  
a) En el supòsit de transformació del contracte inicial objecte d'ajuda, de contracte temporal a indefinit, haurà de comunicar-se la citada circumstància a l'organisme gestor d'aquesta ajuda.
  
b) Estar inscrits com a persones o entitats ocupadores en els règims de la Seguretat Social en els quals hi haja afiliació de treballadors i treballadores per compte alié.
  
c) Formalització dels contractes de treball per escrit.
  
d) En el supòsit d'extinció del contracte subvencionat, l'empresa tindrà l'obligació de substituir el treballador o treballadora en el termini d'un mes per un altre, també discapacitat, en les mateixes condicions contractuals que tènia el treballador o treballadora substituït. La citada substitució haurà de ser comunicada a l'òrgan que va concedir la subvenció en termini no superior a 15 dies.
  
Article 41. Documentació i termini
  
1. Documentació
  
A més de la documentació general que estableix l'article 6.2, haurà d'acompanyar-se la següent:
  
a) Informe de Vida Laboral, emés per la Tresoreria General de la Seguretat Social.
  
b) Acreditació de la inscripció del treballador o treballadora com a demandant d'ocupació en el centre SERVEF d'Ocupació corresponent.
  
c) Original o còpia compulsada del contracte/dels contractes inicials de treball, dels treballadors i treballadores discapacitats, comunicat/s al SERVEF, o còpia del contracte firmat per les parts junt amb el justificant de la comunicació telemàtica al SERVEF.
  
d) Original de l'alta del treballador o treballadora en el règim corresponent de la Seguretat Social.
  
e) Declaració responsable que les contractacions realitzades no estan compreses en els supòsits previstos en l'article 39 de la present Ordre.
  
f) Declaració responsable referida a les ajudes a càrrec d'un règim de minimis, en els termes establit en l'article 6.2.e) de la present Ordre.
  
g) Certificat de grau de minusvalidesa del treballador o treballadora contractat.
  
2. Termini
  
- Les sol·licituds d'ajudes regulades en aquest capítol hauran de presentar-se en el termini màxim de dos mesos comptats des de la data d'inici de la prestació laboral objecte de les ajudes, i tindran com a data límit el 31 d'octubre de 2004.
  
- Les sol·licituds referides al manteniment de contractes formalitzats en els tres últims mesos de l'any 2003 hauran de presentar-se en els mesos de gener i febrer de 2004.
  
Article 42. Liquidació de l'ajuda
  
1. Una vegada justificada l'ajuda i dictada la resolució de concessió, es lliurarà l'import total de l'ajuda reconeguda a cada beneficiari.
  
2. Correspon als directors territorials d'Ocupació del SERVEF, per delegació de la directora general del SERVEF, el reconeixement de l'obligació i la proposta de pagament de les ajudes.
  
Capítol III
  
Empreses solidàries
  
Article 43. Objecte requisits i tramitació
  
1. Als efectes d'aquesta ordre, s'entendrà per empresa solidària aquelles empreses privades, siga quina siga la seua forma jurídica, i entitats privades sense ànim de lucre, sotmesa al mercat ordinari de treball, que supera el percentatge legal mínim de treballadors i treballadores amb discapacitat entre els seus empleats, computat el citat percentatge en els termes regulats en l'article 38.1 de la Llei 13/1982, de 7 d'abril, segons la redacció donada per la Llei 24/2001, de 30 de desembre (BOE de 31 de desembre de 2001).
  
Així mateix, tindran la consideració d'empreses solidàries les que tinguen una plantilla inferior a 50 treballadors però siguen col·laboradores d'un CEE+I, i realitzen una contractació indefinida d'un treballador o treballadora discapacitat que prèviament haja seguit un itinerari d'inserció CEE+I.
  
2. A més dels requisits i les obligacions assenyalats amb caràcter general en l'article 5 i 6 d'aquesta ordre, els sol·licitants hauran d'acreditar:
  
a) Que prèviament ja tenen contractat almenys un treballador o treballadora amb discapacitat;
  
b) Que han realitzat un nou contracte indefinit amb un treballador o treballadora desocupat amb discapacitat i sol·licitat per la citada contractació les ajudes per contractació previstes en el capítol I d'aquest títol.
  
c) Que compleixen la normativa sobre integració laboral de persones amb discapacitat o, si és procedent, l'exempció de la citada obligació, de conformitat amb el que disposa l'article 7 de la Llei 11/2003, de 10 d'abril, de la Generalitat Valenciana, d'Estatut de Persones amb Discapacitat.
  
d) Que manifesten el compromís de continuar en un futur mantenint els requisits anteriors durant tres anys a partir de la contractació que siga objecte de subvenció.
  
e) Declaració responsable referida a les ajudes a càrrec d'un règim de minimis, en els termes establit en l'article 6.2.e) de la present Ordre.
  
3. La tramitació i la resolució de la sol·licitud es faran en conjunt amb la presentada respecte del mateix contracte per a les ajudes per contractació indefinida previstes en el capítol I d'aquest títol, i serà necessària l'aprovació d'aquestes últimes per a la concessió de la corresponent a empresa solidària.
  
Article 44. Concurrència, exclusions i quantia
  
1. Serà d'aplicació el que disposa l'article 32 quant a concurrència i exclusions.
  
2. L'import de la subvenció prevista en aquest capítol serà de 2.000 euros per cada contracte per temps indefinit i a jornada completa efectuat durant l'any 2004 a treballadors i treballadores amb discapacitat desocupats, quantitat que es reduirà en la corresponent proporció si es tracta de jornada parcial.
  
Article 45. Documentació, terminis i regulació complementària
  
1. Les sol·licituds, presentades en dos exemplars exemplar en el model oficial corresponent, hauran d'acompanyar-se de còpia de la sol·licitud referida a les ajudes del capítol I per al mateix contracte i declaració responsable de la persona sol·licitant, o la seua representant, en la qual manifeste que la citada entitat compleix els requisits i es compromet a les obligacions que preveu l'article 43 de la present Ordre, amb concreció del nombre de treballadors i treballadores actuals en plantilla abans de la contractació objecte de subvenció i l'existent dos anys abans de la publicació de la present Ordre i el nombre d'ells que, en aquestos dos supòsits, tenen la condició de discapacitats, S'autoritzarà expressament el SERVEF perquè puga comprovar aquestos aspectes.
  
2. El termini de presentació de la sol·licitud d'ajuda coincidirà amb el previst en el primer paràgraf de l'article 33.2.
  
3. Serà així mateix d'aplicació a aquesta ajuda el que disposen els articles 35.1, 35.3 i 36 d'aquesta ordre.
  
Títol IV
  
Foment de l'ocupació autònom per a persones
  
amb discapacitat
  
Article 46. Ajudes a l'ocupació autònoma
  
Les persones amb discapacitat que, estant desocupades i inscrites com a demandants en els centres del SERVEF d'Ocupació, desitgen establir-se com a personal treballador autònom i l'activitat dels quals, que haurà de començar l'any 2004, es trobe domiciliada a la Comunitat Valenciana, podran accedir a les següents ajudes:
  
a) Subvenció de 3.907 euros com a ajuda en concepte de renda de subsistència, de forma que es garantisca una mínima solvència en l'inici de l'activitat.
  
b) Subvencions financeres dels interessos dels préstecs destinats a finançar les inversions necessàries per a la constitució en treballadors i treballadores autònoms o per compte propi que obtinguen d'aquelles entitats de crèdit, públiques o privades, que tinguen subscrit, a aquest efecte, el pertinent conveni de col·laboració financera amb la Conselleria d'Economia, Hisenda i Ocupació.
  
En el supòsit de sol·licitud d'ajuda financera, el préstec haurà de formalitzar-se en l'exercici 2004 i sempre abans de la sol·licitud d'ajuda. No seran subvencionables els préstecs que no reunisquen les condicions i les característiques expressades en els citats convenis.
  
La quantia de l'ajuda serà fins a tres punts de reducció d'interessos de préstecs destinats a finançar inversions necessàries per a la constitució en treballador o treballadora per compte propi. Es calcularan com si els interessos de cada any es meritaren d'una sola vegada en el moment de la concessió del préstec.
  
L'import dels préstecs objecte de la subvenció estarà comprés entre 3.005 euros i 50.000 euros.
  
Quan el préstec siga superior a 12.021 euros, la persona peticionària haurà d'acompanyar el pla d'inversions segons model normalitzat al costat de les factures corresponents a la justificació de la despesa. En aquest cas, el valor d'aquestes fixarà l'import màxim del préstec subvencionable. En els préstecs l'import dels quals no supere els 12.021 euros, l'amortització serà com a màxim de cinc anys, i en els superiors a aquest import, podrà ser fins de huit anys, tot això sense perjuí que puguen concertar-se operacions de major duració o quantia, cas en que el tram que excedisca de l'anteriorment indicat no serà objecte de subvenció.
  
El tipus d'interés serà fix o variable i es determinarà l'any de la convocatòria en la forma que estableixen els convenis en vigor.
  
En tot cas, la persona beneficiària de les ajudes establides en aquest article haurà de contribuir al finançament de les despeses derivades de l'actuació per a la qual es concedeix la subvenció en un percentatge no inferior al 25% d'aquelles. L'incompliment del que disposa aquest paràgraf determinarà la denegació de la subvenció corresponent.
  
Article 47. Requisits específics de les persones beneficiàries
  
- Tenir reconeguda la condició de discapacitat o discapacitada en els termes previstos legalment.
  
- Estar desocupat i figurar inscrit com a demandant d'ocupació en el corresponent centre SERVEF de Ocupació fins al moment de l'inici de l'activitat.
  
- No haver aparegut enquadrat en el règim de Seguretat Social de treballadors per compte propi en els sis mesos anteriors a l'inici de l'activitat.
  
No podran obtenir les ajudes establides en aquesta ordre les persones que n'hagueren gaudit en algun dels tres exercicis anteriors al de nova petició.
  
Article 48. Documentació i termini
  
1. Documentació
  
Les persones que sol·liciten les ajudes per a establir-se com treballadores autònomes, hauran d'aportar, a més de la indicada en l'article 6.2, la següent documentació:
  
- Fotocòpia acarada del document nacional d'identitat.
  
- Acreditació de la inscripció com a demandant d'ocupació en el centre SERVEF d'Ocupació corresponent,
  
- Memòria de l'activitat que calga realitzar, amb indicació succinta de les inversions projectades i les fonts de finançament.
  
- Certificat de grau de minusvalidesa.
  
- Informe de Vida Laboral emés per la Tresoreria General de la Seguretat Social.
  
- En els casos en què se sol·licite subvenció financera, s'aportarà la pòlissa del préstec formalitzat.
  
- En el supòsit de préstec superior a 12.021 euros, projecte d'inversions i documents acreditatius de la realització.
  
- Declaració d'alta en el Cens d'Obligats Tributaris (model 036) i resolució o certificat de la Tresoreria General de la Seguretat Social relativa a la inclusió en el règim per compte propi corresponent de la Seguretat Social, o si és procedent, certificat expedit per l'òrgan competent del col·legi professional que corresponga, relatiu a la incorporació a la mutualitat que tinga establida el citat col·legi.
  
- Declaració responsable de no haver gaudit en algun dels tres exercicis anteriors d'aquestes ajudes ni sol·licitat en el present exercici altres subvencions pel mateix concepte.
  
2. Termini
  
El termini per a la presentació de sol·licituds regulades en aquest capítol s'iniciarà l'endemà de la publicació d'aquesta ordre i finalitzarà el dia 30 de setembre de l'any 2004, i la sol·licitud haurà de realitzar-se una vegada produïda l'alta en el Cens d'Obligats Tributaris, i com a màxim dos mesos després d'aquesta, respectant en tot cas la data de 30 de setembre de 2004.
  
Article 49. Obligacions de la persona beneficiària
  
Les persones destinatàries de les ajudes tindran l'obligació de mantenir l'activitat per compte propi durant un temps mínim de dos anys, i no cancel·lar el préstec durant el primer any de vida. En cas contrari, estaran obligats a reintegrar la totalitat de les subvencions percebudes. Si es produeix l'amortització anticipada del préstec, prèvia autorització del SERVEF, una vegada transcorregut el període de manteniment obligatori es reintegrarà la part de subvenció financera no meritada.
  
En el termini de dos mesos següents a la notificació de la resolució de concessió de l'ajuda, haurà d'aportar quadre d'amortització en què conste que s'ha aplicat la subvenció financera a reduir el principal del préstec. En cas contrari, estaran obligats a reintegrar la totalitat de les subvencions percebudes.
  
Article 50. Liquidació de les ajudes
  
1. La liquidació de les ajudes s'efectuarà una vegada acreditat per la persona beneficiària l'inici de l'activitat laboral.
  
2. Les subvencions concedides en concepte de reducció d'interessos s'endossaran d'una sola vegada a l'entitat creditícia que haguera concedit el préstec, que practicarà l'amortització del principal en la quantia d'aquelles.
  
3. Correspon als directors territorials d'Ocupació del SERVEF, per delegació de la directora general del SERVEF, el reconeixement de l'obligació i la proposta de pagament de les ajudes.
  
Disposicions addicionals
  
Primera
  
La concessió de les ajudes previstes en aquesta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana.
  
En compliment del que preveu la Llei de Pressupostos de la Generalitat Valenciana per a l'exercici 2004, per ordre de la Conselleria d'Economia, Hisenda i Ocupació es donarà publicitat de les línies de crèdit i de l'import global màxim destinat a la concessió de les ajudes previstes en la present disposició.
  
Segona
  
Les ajudes previstes en el títol III estan sotmeses al règim d'ajudes de minimis establit en el Reglament (CE) núm. 69/2001, de 12 de gener de 2001, de la Comissió, relatiu a l'aplicació dels articles 87 i 88 del Tractat CE a les ajudes de minimis publicat en el DOCE de data 13 de gener del 2001, en el cas de les entitats ocupadores siguen empreses, persones físiques o jurídiques amb independència de la forma jurídica adoptada per a la constitució.
  
Disposicions finals
  
Primera
  
S'autoritza la directora general del SERVEF a dictar les disposicions i a adoptar les mesures que considere oportunes per al desenvolupament i l'aplicació en la present Ordre.
  
Segona
  
La present Ordre entrarà en vigor l'endemà de la publicació en el Diari Oficial de la Generalitat Valenciana.
  
Tercera
  
Contra el present acte, que esgota la via administrativa, les persones interessades podran interposar-hi recurs contenciós administratiu en el termini de dos mesos a comptar des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa o, potestativament, recurs de reposició davant d'aquest mateix òrgan en el termini d'un mes, computat en els termes indicats, de conformitat amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4 /1999, de 13 de gener. Tot això, sense perjuí que els interessats puguen exercitar qualsevol altra acció que consideren procedent.
  
València, 30 de desembre de 2003
  
El conseller d'Economia, Hisenda i Ocupació,
  
GERARDO CAMPS DEVESA.